AMATA คาดยอดขายที่ดินปีนี้ทะลุ 800 ไร่ ตั้งงบลงทุนปี 61 ราว 1 พันลบ.ซื้อที่ดินเพิ่ม
AMATA คาดยอดขายที่ดินปีนี้ทะลุ 800 ไร่ เผยทยอยรับรู้รายได้ Backlog 1.96 พันลบ.ใน Q4/60 พร้อมตั้งงบลงทุนปี 61 ราว 1 พันลบ.เพื่อซื้อที่ดินเพิ่ม
27 พ.ย. 2560

นางสาวเด่นดาว โกมลเมศ ผู้อำนวยการอาวุโส สายงานบัญชี ภาษีการเงิน และสายงานนักลงทุนสัมพันธ์ บริษัท อมตะ คอร์ปอเรชั่น จำกัด (มหาชน) หรือ AMATA เปิดเผยว่า ในปีนี้คาดว่าจะสามารถทำยอดขายที่ดินได้ไม่ต่ำกว่า 800 ไร่ จากเป้าหมายเดิมที่วางไว้ที่ 1,000 ไร่
ทั้งนี้เป็นผลมาจากลูกค้ายังรอความชัดเจนจากกฎหมายสิทธิประโยชน์ทางภาษีในการลงทุนโครงการพื้นที่ระเบียงเศรษฐกิจพิเศษภาคตะวันออก (EEC) จากทางรัฐบาล โดยจากยอดขาย 9 เดือน สามารถทำได้ 331 ไร่ คาดว่าในไตรมาส 4/60 จะสามารถทำยอดขายอีกประมาณ 500 ไร่หลังจากได้มีการเจรจากับลูกค้าไว้หลายราย
นอกจากนี้ บริษัทยังรอการรับรู้รายได้จากยอดขายรอโอน (Backlog) มูลค่า 1,960 ล้านบาท ซึ่งจะทยอยรับรู้รายได้ในช่วงไตรมาส 4/60 ทั้งนี้ บริษัทฯ เชื่อมั่นว่ารายได้ในปี 60 จะสูงกว่าปี 59 ที่มีรายได้อยู่ที่ 5,057 ล้านบาท
ส่วนในปี 61 บริษัทฯ ตั้งงบลงทุนไว้ราว 1 พันล้านบาท เพื่อลงทุนซื้อที่ดินเพิ่มเติมในพื้นที่อมตะนคร ซึ่งจากในปัจจุบันมีที่ดินที่กำลังรอการพัฒนาอยู่ จำนวน 7,504 ไร่ ส่วนเรื่องเป้ารายได้และกำไรอยู่ระหว่างการจัดทำแผน